Πασχάλης Κιτρομηλίδης

Ο Πασχάλης Μ. Κιτρομηλίδης είναι Ελληνοκύπριος πολιτικός επιστήμονας, ιστορικός, καθηγητής πανεπιστημίου και ακαδημαϊκός. Γεννήθηκε στις 5 Νοεμβρίου 1949 στη Λευκωσία. Η έρευνά του εστιάζεται στην ιστορία της πολιτικής σκέψης, ενώ το κύριο πεδίο ενασχόλησης του είναι ο Διαφωτισμός στη Νοτιοανατολική Ευρώπη και πιο συγκεκριμένα ο κεντρικός ρόλος του Νεοελληνικού στοιχείου. Από το 1980 ήταν καθηγητής του Πανεπιστημίου Αθηνών.

Βιογραφικά στοιχεία 
Αρχικά φοίτησε στο Παγκύπριο Γυμνάσιο και αποφοίτησε με άριστα. Έλαβε το πτυχίο του στην πολιτική επιστήμη από το Πανεπιστήμιο Γουέσλιαν το 1972 και στη συνέχεια σπούδασε στο Πανεπιστήμιο Χάρβαρντ. Από εκεί έλαβε το μεταπτυχιακό του το 1975 και το διδακτορικό του το 1979 και πάλι στην πολιτική επιστήμη.

Δίδαξε αρχικά από το 1978 στο Πανεπιστήμιο Χάρβαρντ, ενώ από το 1980 διδάσκει στο Πανεπιστήμιο Αθηνών. Αρχικά το 1983 ως αναπληρωτής καθηγητής στη Νομική Σχολή και από το 1987 ως καθηγητής Πολιτικής Επιστήμης. Ακόμη έχει διδάξει στα Πανεπιστήμια Μπράνταϊς, Κέιμπριτζ και Οξφόρδης, στην Ανώτατη Σχολή Κοινωνικών Επιστημών του Παρισιού και το Ευρωπαϊκό Πανεπιστημιακό Ινστιτούτο της Φλωρεντίας. Πλέον είναι ομότιμος καθηγητής του Τμήματος Πολιτικής Επιστήμης και Δημόσιας Διοίκησης του Πανεπιστημίου Αθηνών.

Έχει διατελέσει διευθυντής του Κέντρου Μικρασιατικών Ερευνών από το 1980 έως το 1995 και αργότερα γενικός γραμματέας του Συμβουλίου του. Το 2000 εξελέγη διευθυντής του Ινστιτούτου Νεοελληνικών Ερευνών του Εθνικού Ιδρύματος Ερευνών, θέση που κράτησε έως το 2011. Πλέον είναι φιλοξενούμενος ερευνητής στο ΕΙΕ. Από το 2004 είναι μέλος του Επιστημονικού Συμβουλίου της Βουλής των Ελλήνων.

Τιμητικές διακρίσεις
Είναι επίτιμος διδάκτωρ στο Πανεπιστήμιο του Βουκουρεστίου από το 2013, και επίτιμος εταίρος του Ινστιτούτου Σπουδών Νοτιοανατολικής Ευρώπης της Ρουμανικής Ακαδημίας Επιστημών από το 2011. Το 2003 τιμήθηκε με τον παράσημο του Αξιωματικού του Τάγματος του Φοίνικα για τους Ακαδημαϊκούς της Γαλλικής Δημοκρατίας. Στις 16 Ιανουαρίου 2015 ο Πρόεδρος της Ελληνικής Δημοκρατίας Κάρολος Παπούλιας τον τίμησε με το παράσημο του Ταξιάρχη του Τάγματος της Τιμής. Στις 8 Δεκεμβρίου 2016 τού απονεμήθηκε το Βραβείο Εξαίρετης Πανεπιστημιακής Διδασκαλίας εις μνήμην Β. Ξανθόπουλου-Στ. Πνευματικού του Ιδρύματος Τεχνολογίας και Έρευνας. Η τελετή απονομής έγινε από τον Πρόεδρο της Δημοκρατίας Προκόπη Παυλόπουλο στην Παλαιά Βουλή. Το 2020, στη συνεδρία της ολομέλειας της Ακαδημίας της 6ης Φεβρουαρίου, εξελέγη τακτικό μέλος της Ακαδημίας Αθηνών στην έδρα Ιστορία των πολιτικών θεωριών της τάξης Ηθικών και Πολιτικών Επιστημών.

Συγγραφικό έργο
Έχει συγγράψει ή επιμεληθεί σαράντα αυτοτελείς εκδόσεις του. Έχει γράψει στα ελληνικά και τα αγγλικά ενώ τα έργα του έχουν μεταφραστεί και στα ρωσικά, ρουμανικά και βουλγαρικά. Το έργο του εστιάζει στους τομείς της πολιτικής επιστήμης και της ιστορίας. Μεταξύ άλλων, οι κυριότερες δημοσιεύσεις του είναι:

 Enlightenment and Revolution. The Making of Modern Greece (Harvard University Press, 2013)
 Adamantios Korais and the European Enlightenment (Voltaire Foundation, 2010)
 Νεοελληνικός Διαφωτισμός. Οι πολιτικές και κοινωνικές ιδέες (Αθήνα: Μορφωτικό Ίδρυμα Εθνικής Τραπέζης, 2009 (γ΄ ανατύπωση))
 An Orthodox Commonwealth. Symbolic Legacies and Cultural Encounters in Southeastern Europe (Variorum, 2007)
 Πολιτικοί στοχαστές των νεοτέρων χρόνων. Βιογραφικές και ερμηνευτικές προσεγγίσεις. Έκτη έκδοση (Αθήνα: Πορεία, 2007)
 Eleftherios Venizelos. The Trials of Statesmanship (Edinbourgh University Press, 2006)
 Ιώσηπος Μοισιόδαξ. Οι συντεταγμένες της βαλκανικής σκέψης τον δέκατο όγδοο αιώνα. β΄ έκδοση (Αθήνα: Μορφωτικό Ίδρυμα Εθνικής Τραπέζης, 2004)
 Κυπριακή Λογιοσύνη, 1571-1878 (Λευκωσία: Κέντρο Επιστημονικών Ερευνών, 2002)
 Η Γαλλική Επανάσταση και η Νοτιοανατολική Ευρώπη. β΄ έκδοση (Αθήνα: Πορεία, 2000)
 Enlightenment, Nationalism, Orthodoxy (Variorum, 1994)

Παραπομπές

Εξωτερικοί σύνδεσμοι
 Πασχάλης Μ. Κιτρομηλίδης: «Εχουμε προδιάθεση στον φατριασμό και στον αυταρχισμό». Συνέντευξη στον Γρηγόρη Μπέκο στην εφημερίδα Το Βήμα, 16 Φεβρουαρίου 2014.
 Πασχάλης Κιτρομηλίδης: «Είναι αντιφατικό να μιλούμε για “εθνικές ορθοδοξίες”». Συνέντευξη στον Μάρκο Καρασαρίνη στην εφημερίδα Το Βήμα, 21 Αυγούστου 2016.
 Άρθρα του Πασχάλη Κιτρομηλίδη, στα λογοτεχνικά περιοδικά Νέα Εστία και Περίπλους.
Συνομιλίες με ιστορικούς - Πασχάλης Κιτρομηλίδης Α΄ μέρος, Β΄ μέρος

Έλληνες πολιτικοί επιστήμονες
Έλληνες πανεπιστημιακοί
Καθηγητές Πολιτικής Επιστήμης και Δημόσιας Διοίκησης Αθηνών
Καθηγητές νομικής Αθηνών
Ταξιάρχης του Τάγματος της Τιμής
Έλληνες ιστορικοί
Μέλη της Ακαδημίας Αθηνών